b'\n_START_ARTICLE_\nBuddy Moss\n_START_PARAGRAPH_\nEugene "Buddy" Moss (16. tammikuuta 1914, Jewel, Georgia \xe2\x80\x93 19. lokakuuta 1984, Atlanta, Georgia) oli yhdysvaltalainen bluesmuusikko, kitaristi, huuliharpisti ja laulaja. Monien bluestutkijoiden mielest\xc3\xa4 h\xc3\xa4n oli it\xc3\xa4rannikon merkitt\xc3\xa4vin levytt\xc3\xa4nyt blueskitaristi Blind Blaken viimeisten sessioiden (1932) ja Blind Boy Fullerin ensilevytysten (1935) v\xc3\xa4lill\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nMoss syntyi 12-lapsiseen vuokraviljelij\xc3\xa4perheeseen Warrenin piirikunnassa sijaitsevaan Jewelin kaupunkiin. H\xc3\xa4nen syntym\xc3\xa4vuodekseen ilmoitetaan l\xc3\xa4hteist\xc3\xa4 riippuen joko 1914 tai 1906. H\xc3\xa4n oppi itsekseen soittamaan huuliharppua jo hyvin nuorena ja alkoi soittaa paikallisissa juhlissa Augustan ymp\xc3\xa4rist\xc3\xb6ss\xc3\xa4, jonne perhe muutti Mossin ollessa nelivuotias. Vuoteen 1928 menness\xc3\xa4 h\xc3\xa4n oli siirtynyt Atlantan kaduille ja tutustui Curley Weaveriin ja Robert "Barbecue Bob" Hicksiin. Weaverin ja Hicksin mukana Moss levytti ensimm\xc3\xa4ist\xc3\xa4 kertaa. The Georgia Cotton Pickers -nimell\xc3\xa4 \xc3\xa4\xc3\xa4nitettiin 7. joulukuuta 1930 nelj\xc3\xa4 kappaletta Columbialle: "I\'m On My Way Down Home", "Diddle-Da-Diddle", "She Looks So Good" ja "She\'s Comin\' Back Some Cold Rainy Day". Yhtyeess\xc3\xa4 Barbecue Bob ja Weaver soittivat kitaraa ja Moss huuliharppua. Kolme vuotta my\xc3\xb6hemmin Moss levytti omalla nimell\xc3\xa4\xc3\xa4n American Record Companylle apunaan Fred McMullen ja Curley Weaver. Kappaleet olivat "Bye Bye Mama", "Daddy Don\'t Care" ja "Red River Blues"._NEWLINE_Ensilevytyksens\xc3\xa4 j\xc3\xa4lkeen Moss opetteli soittamaan kitaraa. Aluksi h\xc3\xa4nen soittokumppaninaan oli Barbecue Bob ja t\xc3\xa4m\xc3\xa4n kuoleman vuonna 1931 j\xc3\xa4lkeen Blind Willie McTell. Vuonna 1933 levytt\xc3\xa4ess\xc3\xa4\xc3\xa4n h\xc3\xa4n oli jo niin taitava kitaristi, ett\xc3\xa4 nelj\xc3\xa4 p\xc3\xa4iv\xc3\xa4n \xc3\xa4\xc3\xa4nityssessiosta julkaistiin kaikkiaan 11 kappaletta. Syyskuussa 1933 syntyi lis\xc3\xa4\xc3\xa4 levytyksi\xc3\xa4 Weaverin ja McTellin kanssa New Yorkissa. Mossin levyt myiv\xc3\xa4t niin hyvin, ett\xc3\xa4 h\xc3\xa4n palasi levytysstudioon taas kes\xc3\xa4ll\xc3\xa4 1934, t\xc3\xa4ll\xc3\xa4 kertaa yksin. Elokuussa 1935 Moss levytti yhdess\xc3\xa4 Pinewood Tomin eli Joshua Whiten kanssa. My\xc3\xb6hemmin samana vuonna Moss kuitenkin joutui vankilaan._NEWLINE_Syy miksi Moss joutui vankilaan, vaihtelee l\xc3\xa4hteist\xc3\xa4 riippuen. Syiksi on mainittu vaimon murha ja vihamiehen tappaminen tappelussa. H\xc3\xa4net vapautettiin hyv\xc3\xa4n k\xc3\xa4yt\xc3\xb6ksen ansiosta kuusi vuotta my\xc3\xb6hemmin, asiassa auttoi my\xc3\xb6s James Baxter Longin suositukset. Long oli Blind Boy Fullerin "manageri" ja Long mahdollisesti halusi uuden t\xc3\xa4hden kuolevan Fullerin tilalle._NEWLINE_Moss palasi levytysstudioon lokakuussa 1941 yhdess\xc3\xa4 Brownie McGheen ja Sonny Terryn kanssa. Okeh/Columbia-merkille \xc3\xa4\xc3\xa4nitetyist\xc3\xa4 13 kappaleesta vain kolme julkaistiin. Toisen maailmansodan my\xc3\xb6t\xc3\xa4 hallitus kielsi sellakan k\xc3\xa4yt\xc3\xb6n 78-tuumaisissa \xc3\xa4\xc3\xa4nilevyiss\xc3\xa4 ja \xc3\xa4\xc3\xa4nilevyteollisuus romahti. Moss ty\xc3\xb6skenteli sekalaisissa t\xc3\xb6iss\xc3\xa4 kuten hissipoikana, trukkikuskina ja tupakkafarmarina soitellen silloin t\xc3\xa4ll\xc3\xb6in Atlantan alueella. Vuonna 1964 Moss kuitenkin vieraili Josh Whiten konsertissa Emoryn yliopistolla ja sielt\xc3\xa4 h\xc3\xa4net "l\xc3\xb6ydettiin uudelleen". H\xc3\xa4net kiinnitettiin muutamalle festivaalille ja Moss my\xc3\xb6s \xc3\xa4\xc3\xa4nitti Columbialle Nashvilless\xc3\xa4, mutta t\xc3\xa4t\xc3\xa4 materiaalia ei ole julkaistu. Kes\xc3\xa4kuun 1966 keikka Washington DC:ss\xc3\xa4 julkaistiin my\xc3\xb6hemmin Biograph-merkill\xc3\xa4. My\xc3\xb6hemmin Moss esiintyi muun muassa Newport Folk Festivalilla vuonna 1969 ja Atlanta Blues Festivalilla ja Atlanta Grass Roots Music Festivalilla vuonna 1976._NEWLINE_Buddy Moss kuoli lokakuussa 1984 j\xc3\xa4lleen suurelta yleis\xc3\xb6lt\xc3\xa4 unohdettuna. Document-levymerkki on julkaissut Mossin sotaa edelt\xc3\xa4v\xc3\xa4\xc3\xa4 tuotantoa 1990-luvulla kolmella albumilla. Vuonna 2006 Fat Possum julkaisi George Mitchellin vuonna 1963 tekemi\xc3\xa4 \xc3\xa4\xc3\xa4nityksi\xc3\xa4. Ne on julkaistu CD:ll\xc3\xa4 The George Mitchell Collection Vol. 2.'